که ګنګل شوې شتمنۍ پرېنښودل شوې، امریکا سره په خپلې تګلارې له سره غور کوو- طالبان
د طالبانو حکومت د افغانستان د کنګل شوي پانګې په اړه د امریکا متحده ایالاتو جو بایډن تر اجرائیوي فرمان څلور ورځې وروسته پخپل غبرګون کې د بایډن پرېکړه غندلې او هغه یې د دوحې د توافقنامې خلاف بللې ده.
شاوخوا څلور ورځې مخکې ولسمشر جوبایډن یو اجرائیوي فرمان صادر کړ چې له مخې یې د افغانستان بانک شاوخوا ۳. ۵ ملیارده ډالر به د افغانستان د ولس د ګټې لپاره ولیږدول شي او پاتې ۳.۵ ملیارده به یې په امریکا کې وي تر څو پورې چې د سپټمبر د ۱۱ د پېښې د قربانیانو پر قضیې او دعوې پریکړه نه وې شوي. د طالبانو د حکومت ویاند ذبیح الله مجاهد تیره شپه فبرورۍ ۱۴ (سلواغې ۲۵) په یوې اعلامیې کې د ولسمشر جوبایډن دا پرېکړه "د ټولو افغانانو په حقه حقوقو تیری" وباله. د طالبانو په اعلامیه کې له امریکا څخه یو ځل بیا غوښتل شوي چې د افغانانو شتمني «بلاقید وشرطه» خوشي کړي. په اعلامیه کې خبرداری ورکړل شوی که امریکا په دې اړه خپل درېځ بدل نکړ، طالبان " به هم مجبوره وي چې د هغه هیواد [امریکا] په اړه په خپله پالیسي له سره غور وکړي." طالبانو د ۲۰۲۱ د اګست په ۱۵ نېټه د واګ له ترلاسه کولو وروسته حکومت اعلان کړ، خو لا یې خپله بهرنۍ تګلاره اعلان کړې نه ده. د دوی په اعلامیې کې دا هم ویل شوي نه دي چې دوی د امریکا د متحدو ایالتونو سره څه ډول «پالیسي » مخې ته وړي. طالبانو همدغه راز ویلي چې د سپټمبر یوولسمې پېښې په افغانانو پورې هیڅ تړاو نه درلود. طالبانو تر دې مخکې هم د دغو ګنګل شویو شتمنیو د پرېښودو غوښتنه کړې وه. د امریکا متحده ایالتونو د طالبانو له لوري د واک له بیا ترلاسه کولو وروسته د امریکا په نیویارک کې دا پېسې ګنګل کړې او اندېښنه دا ده چې دا شتمنۍ د ترهګرو سازمانونو لاس ته ورنشي. د طالبانو د حکومت یو شمېر وزیران لا هم د امریکا د ترهګرو افرادو او سازمانونو په تور لست کې دي. څو ورځې مخکې پخواني ولسمشر حامد کرزي هم وویل چې د متحده ایالاتوو ولسمشر باید په خپلې پرېکړې باندې له سره غور وکړي او ټولې کنګل شوي پیسې د افغانستان خلکو ته ورکړي. دا په داسې حال کې ده چې د تیرې جمعې په ورځ د بشري حقونو نړیوال سازمان د افغانستان د کنګل شوو زېرمو په اړه د امریکا متحده ایالاتو د ولسمشر جو بایډن د تازه فرمان په اړه انتقاد کړی او ویلي دي چې ښاغلی بایډن د دغه هیواد د پانګې لاندې کولو په هڅه کې دی. د بشري حقونو نړیوال سازمان په یوې اعلامیې کې ویلي چې د دغه فرمان د اجراء کېدو په صورت کې به په افغانستان کې زیاتې ستونزې رامنځته شي او همدارنګه یادې پیسې به په دغه هیواد کې د بشري کړکې هوارېدو برخه کې مرسته ونکړي.